LIETUVOS RESPUBLIKOS SOCIALINĖS APSAUGOS IR DARBO MINISTRO

Į S A K Y M A S

DĖL Vietos bendruomenių savivaldos 2012 metų programos įgyvendinimo aprašo patvirtinimo

2012 m. sausio 31 d. Nr. A1-49

Vilnius

Įgyvendindamas Vietos bendruomenių savivaldos 2012 metų programos įgyvendinimo priemonių plano, patvirtinto Lietuvos Respublikos socialinės apsaugos ir darbo ministro 2011 m. gruodžio 21 d. įsakymu Nr. A1-543 (Žin., 2011, Nr. 161-7665), 1.1 priemonę:

1. T v i r t i n u Vietos bendruomenių savivaldos 2012 metų programos įgyvendinimo aprašą (pridedama).

2. Šio įsakymo vykdymo kontrolę pavedu viceministrui pagal veiklos sritį.

Socialinės apsaugos ir darbo ministras 
Donatas Jankauskas

___________________

PATVIRTINTA

Lietuvos Respublikos socialinės

apsaugos ir darbo ministro

2012 m. sausio 31 d. įsakymu Nr. A1-49

Vietos bendruomenių savivaldos 2012 metų programos įgyvendinimo APRAŠAS

I. Bendrosios nuostatos

1. Vietos bendruomenių savivaldos 2012 metų programos įgyvendinimo aprašas (toliau – šis Aprašas) nustato Vietos bendruomenių tarybų (toliau – VBT) sudarymo ir veiklos principus bei nustato, kaip turi būti organizuojamas ir finansuojamas Vietos bendruomenių savivaldos 2012 metų programos įgyvendinimas, vykdoma stebėsena ir kontrolė.

2. Šiame Apraše vartojamos sąvokos atitinka Lietuvos Respublikos vietos savivaldos įstatyme (Žin., 1994, Nr. 55-1049; 2008, 
Nr. 113-4290) ir Vietos bendruomenių savivaldos 2012 metų programoje (toliau – ši Programa), patvirtintoje Lietuvos Respublikos socialinės apsaugos ir darbo ministro 2011 m. gruodžio 21 d. įsakymu Nr. A1-543 (Žin., 2011, Nr. 161-7665), vartojamas sąvokas.

II. VIETOS BENDRUOMENIŲ TARYBŲ SUDARYMAS IR VEIKLA

3. VBT sudaroma iš pavienių vietos bendruomenės narių, vietos bendruomenės gyventojų atstovų (seniūnaičių), šioje teritorijoje veikiančių bendruomeninių organizacijų bei religinių bendruomenių ir bendrijų atstovų, vietos bendruomenės gyventojų poreikius tenkinančių nevyriausybinių organizacijų, valstybės ir savivaldybės institucijų ir įstaigų atstovų. Miestų seniūnijose gali būti sudaroma daugiau negu viena VBT.

4. Pavieniai vietos bendruomenės nariai, vietos bendruomenės gyventojų poreikius tenkinančių nevyriausybinių organizacijų, valstybės ir savivaldybės institucijų ir įstaigų atstovai negali sudaryti daugiau nei 1/3 VBT narių.

5. VBT, pasitarusi su vietos bendruomene, priima sprendimus dėl finansuotinų veiklų ir teikia juos seniūnui, o tose gyvenamosiose vietovėse, kur nėra seniūnijų, – savivaldybės administracijai.

III. PROGRAMOS ĮGYVENDINIMAS

6. Socialinės apsaugos ir darbo ministro įsakymu skiriamos lėšos savivaldybėms pagal Valstybinės mokesčių inspekcijos prie Lietuvos Respublikos finansų ministerijos pateiktą informaciją apie dirbančių ir mokančių gyventojų pajamų mokestį asmenų skaičių savivaldybėse 2008–2010 mokestiniais metais.

7. Savivaldybių tarybos ne vėliau kaip iki 2012 m. balandžio 1 d. patvirtina lėšų vietos bendruomenių sprendimams įgyvendinti skyrimo ir naudojimo tvarkos aprašus (toliau – tvarkos aprašas), kuriuose nustatoma:

7.1. savivaldybės gyvenamosios vietovės ar jos dalys, kurių bendruomenėse sudarytų VBT sprendimams įgyvendinti bus skiriamos lėšos;

7.2. lėšų šio Aprašo 7.1 punkte nustatytoms gyvenamosioms vietovėms ar jų dalims skirstymo kriterijai;

7.3. savivaldybės administracijos ir seniūnijų funkcijos.

8. Socialinės apsaugos ir darbo ministerija (toliau – ministerija):

8.1. per 5 darbo dienas po šio Aprašo įsigaliojimo raštu informuoja savivaldybių administracijas apie joms skirtas lėšas;

8.2. įvertina savivaldybių tarybų patvirtintus tvarkos aprašus;

8.3. socialinės apsaugos ir darbo ministras ar jo įgaliotas asmuo su savivaldybių merais ar jų įgaliotais asmenimis pasirašo sutartis dėl VBT sprendimais numatytų veiklų finansavimo ir atsiskaitymo už gautas lėšas;

8.4. sutartyse nustatyta tvarka perveda savivaldybių administracijoms šiai Programai įgyvendinti skirtas lėšas;

8.5. teikia metodinę pagalbą, susijusią su šios Programos įgyvendinimu.

9. Savivaldybių administracijos:

9.1. pateikia ministerijai savivaldybių tarybų patvirtintus tvarkos aprašus;

9.2. vykdo ar paveda vykdyti seniūnijoms VBT sprendimu numatytų finansuoti veiklų įgyvendinimą ir informuoja apie jas savivaldybės ir vietos bendruomenių gyventojus;

9.3. teikia ministerijai veiklos ir finansines ataskaitas sutartyse nustatyta tvarka.

10. Skėtinės vietos bendruomenių asociacijos (asociacijos, kurios vienija savivaldybėse veikiančias bendruomenines organizacijas ir (ar) bendruomeninių organizacijų asociacijas):

10.1. dalyvauja savivaldybių institucijų organizuojamuose pasitarimuose ar posėdžiuose, kuriuose aptariami tvarkos aprašo projektai;

10.2. dalyvauja vykdant šios Programos įgyvendinimo savivaldybėse stebėseną.

IV. VEIKLŲ FINANSAVIMAS, STEBĖSENA IR KONTROLĖ

11. Tinkamomis finansuoti laikomos VBT sprendimu patvirtintos veiklos, tenkinančios vietos bendruomenių viešuosius poreikius, t.y. socialiniai projektai, skirti labiausiai pažeidžiamiems bendruomenės nariams ir grupėms, vaikų ir jaunimo užimtumas, kultūrinė ir švietėjiška veikla, viešųjų erdvių ir aplinkos kokybės gerinimas, sporto ir sveikatinimo veikla, bendruomeninės veiklos organizavimas ir kitos, vietos bendruomenės gyvenimo kokybę gerinančios, veiklos.

12. Lėšos negali būti naudojamos:

12.1. įsiskolinimams dengti;

12.2. veikloms, kurios:

12.2.1. kelia grėsmę žmonių sveikatai, garbei ir orumui, viešajai tvarkai;

12.2.2. bet kokiomis formomis, metodais ir būdais išreiškia nepagarbą Lietuvos valstybės tautiniams ir religiniams simboliams;

12.2.3. bet kokiomis formomis, metodais ir būdais populiarina smurtą, prievartą, neapykantą;

12.2.4. bet kokiomis formomis, metodais ir būdais pažeidžia Lietuvos Respublikos Konstituciją, įstatymus ir kitus teisės aktus.

13. Lėšos privalo būti naudojamos tik sutartyse nurodytai veiklai. Ministerija ar jos įgaliota institucija turi teisę tikrinti, ar šiai Programai įgyvendinti skirtos lėšos naudojamos laikantis sutartyje nustatytų įsipareigojimų dėl finansavimo ir atsiskaitymo tvarkos.

14. Ministerija ar jos įgaliota institucija gali nutraukti sutartį, sustabdyti lėšų pervedimą arba inicijuoti pervestų lėšų išieškojimą, jeigu nevykdomi ar netinkamai vykdomi pasirašytų sutarčių įsipareigojimai.

V. BAIGIAMOSIOS NUOSTATOS

15. Informacija apie finansuotas veiklas skelbiama ministerijos ir savivaldybių internetinėse svetainėse.

__________________
